32003D0840
L 321/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 17 ноември 2003 година
относно сключването, в името на Европейската общност, на Конвенция № 180 на Съвета на Европа за информационно и законово сътрудничество по услуги на информационното общество
(2003/840/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, в съгласие с член 300, параграф 2, първата алинея от него,
като взе предвид предложението на Комисията,
като има предвид, че:
(1)
Конвенция № 180 на Съвета на Европа относно информационното и законово сътрудничество по услуги на информационното общество (Конвенцията) създава международна система за предварително нотифициране и административно сътрудничество, насочено специално към услуги на информационното общество.
(2)
Тъй като услугите на информационното общество се предоставят на разстояние, чрез електронни средства и по индивидуална молба на получател на услугите (според определението, определено в член 2 от Конвенцията), това са услуги, които се предоставят, без да се изисква физическо пътуване нито от този, който предоставя услугата, нито от получателя ѝ. По тази причина тези услуги са предмет на общата търговска политика и попадат под изключителната компетентност на Европейската общност, съгласно Становище 1/94 на Съда на Европейските общности относно Световната търговска организация (1).
(3)
Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и разпоредби и правилата относно услугите на Информационното общество (2), действащи от 1999 г., е изключително положителен опит като механизъм за предварителна информация и административен диалог в областта на онлайн услугите.
(4)
Подобен международен механизъм следва да бъде бързо установен в рамките на Съвета на Европа, в който Общността има пряк интерес да участва. Такъв механизъм би позволил на Общността да бъде редовно информирана относно регулаторните инициативи, които се подготвят в други страни, и да изразява, ако е необходимо, своите наблюдения по проекти, които биха могли да имат сериозни законови и икономически последствия в контекста на онлайн услугите.
(5)
На практика такова участие би било основавано на оперативния механизъм, установен в 1983 г. с Директива 83/189/ЕИО, по-късно отменена и заменена с Директива 98/34/ЕО, и по-специално би избягвало всякаква допълнителна тежест по уведомяване на държавите-членки отвъд онази, която те вече носят по силата на Директива 98/34/ЕО.
(6)
Конвенцията следва да бъде одобрена,
РЕШИ:
Член 1
Чрез настоящото от името на Европейската общност се одобрява Конвенция № 180 на Съвета на Европа относно информационното и законовото сътрудничество по услуги на информационното общество.
Текстът на Конвенцията е приложен към настоящото решение (3).
Член 2
Чрез настоящото председателят на Съвета е упълномощен да определи лице/лица, които имат правото да подпишат Конвенцията, с цел тя да бъде обвързваща за Общността.
Член 3
Настоящото решение ще бъде публикувано в Официален вестник на Европейския съюз.
Съставено в Брюксел на 17 ноември 2003 година.